《闻乐寅近同筠亭游响水寺》
清代·刘应陛

众山肇桐柏，淮浉两经络。虽复深箐中，荡然出林壑。

云麾旧时踪，陵谷久索寞。仲蔚蓬蒿人，红颜任栖托。

花竹通阡术，紫荆罗鸟雀。侧闻西山游，藜杖远探索。

角巾亦嘉侣，眷焉斸灵药。是时春雨余，石磴竞红萼。

名蓝匝青翠，云水气参错。湍激自殊响，夼崩怒相搏。

鞺鞳无停奏，洄漩倏连跃。始信山水音，清泠发天乐。

遥瞻穷跻攀，长吟振层崿。萝带分婉娈，招携怅兹约。

想当旧雨佳，枉尔碧云作。

作者简介：刘应陛，字觐宸，号胎簪，信阳人。乾隆乙酉举人。有《胎簪山房诗稿》。